ΓΡΑΠΤΗ ΕΡΩΤΗΣΗ E-0789/03

υποβολή: Ria Oomen-Ruijten (PPE-DE)και Alexander de Roo (Verts/ALE) προς την Επιτροπή

(14 Μαρτίου 2003)

Θέμα: Ερμηνεία της οδηγίας ΑΗΗΕ

Η οδηγία 2002/95/ΕΚ(1) σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού (ΑΗΗΕ), που τέθηκε σε ισχύ προσφάτως, ορίζει ότι ο εξοπλισμός που θα διατίθεται στην αγορά από την 1η Ιουλίου 2006 δεν θα περιέχει επικίνδυνες ουσίες, με το δεδομένο ότι η τρίτη παράγραφος του άρθρου 2 ορίζει ότι η οδηγία δεν εφαρμόζεται για την επαναχρησιμοποίηση ηλεκτρικού και ηλεκτρονικού εξοπλισμού που έχει διατεθεί στην αγορά πριν από την 1η Ιουλίου 2006. Η οδηγία ΑΗΗΕ δεν περιέχει η ίδια ορισμό του όρου επαναχρησιμοποίηση, ενώ ο ορισμός αυτός περιέχεται στην οδηγία περί απόβλητου ηλεκτρικού και ηλεκτρονικού εξοπλισμού (ΑΗΗΕ). Αμφότερες οδηγίεςποβλήθηκαν ταυτόχρονα από την Επιτροπή και επίσης τέθηκαν σε ισχύ ταυτόχρονα. Κατά τη χρήση του ορισμού του όρου επαναχρησιμοποίηση, συνάγεται το συμπέρασμα ότι επιτρέπεται η επαναχρησιμοποίηση των σχετικών ανταλλακτικών, ακόμη και εάν πρόκειται για καινούργιο εξοπλισμό.

Το αποτέλεσμα των διαβουλεύσεων επί της εν λόγω οδηγίας ήταν επίσης να μην συμπεριληφθεί το τελευταίο μέρος της τροπολογίας 3 (περιλαμβανομένης της επαναχρησιμοποίησης των συστατικών αυτών σε νέα είδη ηλεκτρικού και ηλεκτρονικού εξοπλισμού που διατίθενται στην αγορά). Αυτό σημαίνει ότι δεν επιτρέπεται η επαναχρησιμοποίηση των σχετικών ανταλλακτικών. Ένας σημαντικός λόγος για τον οποίο δεν συμπεριλήφθηκε αυτό το τμήμα της τροπολογίας 3 είναι επειδή κατά αυτόν τον τρόπο αποτρέπεται εκ των προτέρων οποιαδήποτε μορφή κατάχρησης.

Προκειμένου να διασφαλιστεί ότι δεν θα γίνει κατάχρηση των διατάξεων του άρθρου 2, παράγραφος 3, μπορούν οι κατασκευαστές επίσης να λάβουν μία σειρά μέτρων, όπως:

α) Δηλώσεις προμηθευτών. Βάσει αυτών των δηλώσεων γίνεται δήλωση και καταγραφή ανά προμηθευτή της ημερομηνίας παράδοσης και του αριθμού παρτίδας (μοναδική ταυτότητα μίας παρτίδας ανταλλακτικών) ανταλλακτικών που δεν περιέχουν πλέον ουσίες που απαγορεύονται από την οδηγία ΑΗΗΕ.

β) Αρχείο καταχώρησης στοιχείων. Για τα ανταλλακτικά που χρησιμοποιούνται σε καινούργιο εξοπλισμό και περιέχουν ουσίες που απαγορεύονται από την οδηγία ΑΗΗΕ θεσπίστηκε αρχείο καταχώρησης στοιχείων για τις ουσίες που απαγορεύονται από την οδηγία ΑΗΗΕ. Όλα τα ανταλλακτικά των συσκευών φέρουν αριθμό αναγνώρισης. Στον κατάλογο των ανταλλακτικών καινούργιου εξοπλισμού θα περιλαμβάνεται κατάλογος των ανταλλακτικών προς επαναχρησιμοποίηση που περιέχουν ουσίες που απαγορεύονται από την οδηγία ΑΗΗΕ και προέρχονται από ήδη χρησιμοποιημένο εξοπλισμό.

γ) Ελεγχόμενη αξιοποίηση. Η συλλογή, η αξιοποίηση και η επεξεργασία των ανταλλακτικών που περιέχουν ουσίες που απαγορεύονται από την οδηγία ΑΗΗΕ που δεν προορίζονται για επαναχρησιμοποίηση πραγματοποιούνται ελεγχόμενα σύμφωνα με την προβλεπόμενη νομοθεσία.

δ) Ελεγχόμενη διαχείριση. Η ως άνω μέθοδος λειτουργίας διασφαλίζεται από τηνπαγωγή της στο σύστημα πιστοποίησης ποιότητας ISO και από το σύστημα προστασίας του περιβάλλοντος του εκάστοτε κατασκευαστή.

Η επαναχρησιμοποίηση ανταλλακτικών σε καινούργιο εξοπλισμό αφορά κυρίως τον σχετικά περιορισμένο σε αριθμό ογκώδη εξοπλισμό στη διεπιχειρησιακή (Business-to-Business) αγορά. Ο εξοπλισμός αυτός παραμένει ιδιοκτησία του κατασκευαστή και αποσύρεται κατά τη λήξη της σύμβασης ή στο τέλος του κύκλου ζωής του (end-of-life). Για σκοπούς επισκευής ο αποσυρμένος εξοπλισμός που περιέχει ουσίες που απαγορεύονται από την οδηγία ΑΗΗΕ παρέχει επαρκή εφεδρικά ανταλλακτικά, έτσι ώστε από 1ης Ιουλίου 2006 να μην είναι απαραίτητα νέα εφεδρικά ανταλλακτικά που περιέχουν ουσίες που απαγορεύονται από την οδηγία ΑΗΗΕ.

1. Είναι της άποψης η Επιτροπή ότι επιτρέπεται άμεσα η επαναχρησιμοποίηση των ανταλλακτικών από εξοπλισμό που διατέθηκε στην αγορά προ της 1ης Ιουλίου 2006 και περιέχει ουσίες που απαγορεύονται από την οδηγία ΑΗΗΕ·

2. Εάν όχι, είναι της άποψης η Επιτροπή ότι θα τηρούνται οι διατάξεις της οδηγίας ΑΗΗΕ εάν δοθεί εγγύηση ότι θα αποτραπεί κάθε είδους κατάχρηση εφόσον τα ως άνω μέτρα θα λαμβάνονταιπόψη κατά την ενδεχόμενη επαναχρησιμοποίηση σε καινούργιο εξοπλισμό ανταλλακτικών από εξοπλισμό που διατέθηκε στην αγορά πριν την 1η Ιουλίου 2006, τα οποία ανταλλακτικά περιέχουν ουσίες που απαγορεύονται από την οδηγία ΑΗΗΕ·

(1) ΕΕ L 37 της 13.2.2003, σελ. 19.

Απάντηση της κ. Wallstrm εξ ονόματος της Επιτροπής

(8 Μαΐου 2003)

Τα ανταλλακτικά αναφέρονται στο άρθρο 2, παρ.3 της οδηγίας 2002/95/ΕΚ του Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού(1) (ROHS). Η εν λόγω οδηγία δεν εφαρμόζεται στα ανταλλακτικά για την επισκευή ηλεκτρικού και ηλεκτρονικού εξοπλισμού ούτε στην επαναχρησιμοποίηση του εν λόγω εξοπλισμού, ο οποίος έχει διατεθεί στην αγορά πριν από την 1η Ιουλίου 2006.

Το άρθρο 2, παρ.3, δεν προβλέπει τη χρήση τους σε νέο ηλεκτρικό και ηλεκτρονικό εξοπλισμό ο οποίος έχει διατεθεί στην αγορά πριν από την 1η Ιουλίου 2006.

Αναφορικά με τη δεύτερη ερώτηση, οι λεπτομέρειες εφαρμογής και εκτέλεσης της οδηγίας αποτελούν θέμα των κρατών μελών.

Παρά το γεγονός ότι τα μέτρα που ανέφερε το Αξιότιμο Μέλος ενδεχομένως να είναι χρήσιμα για τον έλεγχο της συμμόρφωσης, εντούτοις δεν προβλέπονται από την οδηγία. Ως εκ τούτου, η Επιτροπή δε δύναται να γνωμοδοτήσει κατά πόσον τα εν λόγω μέτρα επαρκούν για να διασφαλίσουν την εφαρμογή των σχετικών διατάξεων της οδηγίας.

(1) ΕΕ L 37 της 13.2.2003.